b"\n_START_ARTICLE_\nBatalla de Bak\xc3\xba\n_START_SECTION_\nPreludi\n_START_PARAGRAPH_\nL'ex\xc3\xa8rcit isl\xc3\xa0mic otom\xc3\xa0 del Caucas va estar sota el comandament de Nuri Pa\xc5\x9fa. Es va formar a Gandja. Inclo\xc3\xafa la 5a Divisi\xc3\xb3 del Caucas, la 15a Divisi\xc3\xb3 otomana i el Cos musulm\xc3\xa0 \xc3\xa0zeri, sota el comandament del general Ali-Agha Shikhlinski. Hi havia aproximadament 14.000 soldats d'infanteria otomans, 500 soldats de cavalleria i 40 peces d'artilleria. El 30% del recentment format ex\xc3\xa8rcit consistia en soldats otomans, la resta eren forces \xc3\xa0zeris i voluntaris de Daguestan._NEWLINE_Les forces de Bak\xc3\xba van ser comandades per l'antic general tsarista Dokuchaev, amb el seu cap de l'Estat Major, el coronel armeni Avetisov. Sota el seu comandament van haver-hi uns 6.000 soldats de la Dictadura de la C\xc3\xa0spia Central de l'Ex\xc3\xa8rcit de Bak\xc3\xba o dels Batallons de Bak\xc3\xba. La gran majoria de les tropes en aquesta for\xc3\xa7a eren armenis, tot i que hi havia alguns russos entre ells. La seva artilleria  estava formada per 40 canons de campanya. La majoria de les tropes sovi\xc3\xa8tiques de Bak\xc3\xba i pr\xc3\xa0cticament tots els seus oficials eren daixnaks armenis. Un dels comandants de l'Ex\xc3\xa8rcit Roig va ser el fam\xc3\xb3s Amazasp, que havia lluitat com un l\xc3\xadder guerriller contra els otomans i que considerava a qualsevol musulm\xc3\xa0 com a enemic pel simple fet de ser musulm\xc3\xa0._NEWLINE_La missi\xc3\xb3 brit\xc3\xa0nica, la Dunsterforce, estava encap\xc3\xa7alada pel comandant general Lionel Dunsterville, que havia arribat a prendre el comandament de la for\xc3\xa7a de la missi\xc3\xb3 a Bagdad el 18 de gener de 1918. Ja s'havien reunit els primers membres de la for\xc3\xa7a . Dunsterville va partir de Bagdad el 27 de gener de 1918, amb quatre NCO i batmen en 41 furgonetes i cotxes Ford. Les tropes de combat brit\xc3\xa0niques, sota el comandament de Dunsterville, eren aproximadament 1.000 soldats d'infanteria. Van ser recolzats per una bateria d'artilleria de campanya, una secci\xc3\xb3 de metralladores, tres vehicles blindats i dos avions Martinsyde G.100. Anava a avan\xc3\xa7ar a trav\xc3\xa9s de P\xc3\xa8rsia (va comen\xc3\xa7ar des de la Campanya Mesopot\xc3\xa0mia a trav\xc3\xa9s de la Campanya Persa) fins al port de Bandar-e Anzali.\n_START_SECTION_\nEls afores de la ciutat de Bak\xc3\xba\n_START_PARAGRAPH_\nEl 6 de juny de 1918, Grigory Korganov, Comissari Popular d'Afers Militars i Navals del Soviet de Bak\xc3\xba, va ordenar a l'Ex\xc3\xa8rcit Roig d'iniciar les operacions ofensives contra Gandja. No podien defensar la independ\xc3\xa8ncia del pa\xc3\xads i el govern d'Azerbaidjan va demanar suport militar a l'Imperi Otom\xc3\xa0 d'acord amb la cl\xc3\xa0usula 4 del tractat entre els dos pa\xc3\xafsos. Les tropes sovi\xc3\xa8tiques de Bak\xc3\xba van saquejar i van matar els musulmans mentre es dirigien cap a Gandja. No obstant aix\xc3\xb2, moltes de les tropes que Shahumian van demanar a Moscou per a la protecci\xc3\xb3 de Bak\xc3\xba no van arribar perqu\xc3\xa8 van ser retingudes per ordre d'I\xc3\xb3sssif Stalin a Volgograd. A m\xc3\xa9s, segons les ordres de Stalin, els grans recol\xc2\xb7lectats al nord del Caucas per alimentar a la gent famolenca de Bak\xc3\xba es van enviar cap a Volgograd. Shahumian va protestar contra Lenin i el Comit\xc3\xa8 Militar sobre el comportament de Stalin i va declarar sovint: \xc2\xabStalin no ens ajudar\xc3\xa0\xc2\xbb. La manca de tropes i de menjar va ser decisiva en el dest\xc3\xad del Soviet de Bak\xc3\xba._NEWLINE_Entre el 27 de juny i l'1 de juliol de 1918, en la batalla a prop de G\xc3\xb6y\xc3\xa7ay, l'ex\xc3\xa8rcit isl\xc3\xa0mic otom\xc3\xa0 del Caucas va derrotar l'Ex\xc3\xa8rcit Roig i va comen\xc3\xa7ar a avan\xc3\xa7ar cap a Bak\xc3\xba. En aquest moment, a principis de juny, Bicherakhov estava a prop de Qazv\xc3\xadn, intentant anar cap al nord. Despr\xc3\xa9s de derrotar a alguns jangalis, va procedir a comprovar la situaci\xc3\xb3 de Bak\xc3\xba. Tornant el 22 de juny, va planejar salvar la situaci\xc3\xb3 bloquejant l'ex\xc3\xa8rcit del Caucas a Alyaty Pristan. No obstant aix\xc3\xb2, va arribar massa tard, i en canvi va anar m\xc3\xa9s al nord fins a Derbent, planejant atacar l'ex\xc3\xa8rcit invasor del Caucas des del nord. Nom\xc3\xa9s va deixar un petit contingent cosac a Bak\xc3\xba. A m\xc3\xa9s dels russos, els Jangalis tamb\xc3\xa9 assetjaven elements del Dunsterforce que anaven cap a Anzali en el seu cam\xc3\xad cap a Bak\xc3\xba. Un cop derrotats, els jangalis es van dispersar. En arribar a Anzali a la fi de juliol, Dunsterville tamb\xc3\xa9 va arrestar als bolxevics locals que donaven suport als jangalis._NEWLINE_El 26 de juliol de 1918, un cop d'estat va enderrocar als bolxevics a Bak\xc3\xba. El nou govern, la Dictadura de la C\xc3\xa0spia Central, volia arrestar a Stepan Shahumian, per\xc3\xb2 ell i els seus 1.200 soldats de l'Ex\xc3\xa8rcit Roig van prendre l'arsenal local i 13 vaixells, i van comen\xc3\xa7ar a dirigir-se cap a \xc3\x80strakhan. La flota de la C\xc3\xa0spia, fidel al nou govern, els va atacar._NEWLINE_El 30 de juliol de 1918, les parts avan\xc3\xa7ades de l'ex\xc3\xa8rcit isl\xc3\xa0mic del Caucas havien arribat a les rodalies de Bak\xc3\xba, i van provocar que Dunsterville envi\xc3\xa9s immediatament contingents de les seves tropes a Bak\xc3\xba, que van arribar el 16 d'agost._NEWLINE_El 17 d'agost de 1918, Dokuchaev va comen\xc3\xa7ar una ofensiva a Diga. Va planejar que 600 armenis, sota el comandamentndel coronel Stepanov, ataqu\xc3\xa9s pel nord de Bak\xc3\xba. A m\xc3\xa9s, seria refor\xc3\xa7at per alguns Warwicks i North Staffords, per a ocupar temporalment Novxan\xc4\xb1. En fer aix\xc3\xb2, pretenien tancar el buit cap al mar i controlar una l\xc3\xadnia fortament defensable des d'un extrem a l'altre de la pen\xc3\xadnsula d'Ab\xc5\x9feron. Sense el suport de l'artilleria, l'atac va fracassar, ja que no es va avisar a l' \xc2\xabInspector d'Artilleria\xc2\xbb. Com a conseq\xc3\xbc\xc3\xa8ncia del frac\xc3\xa0s, les restes de la for\xc3\xa7a es van retirar cap a una l\xc3\xadnia al nord, a prop de Diga.\n_START_SECTION_\nLa ciutat de Bak\xc3\xba\n_START_PARAGRAPH_\nMentre que Bak\xc3\xba i els seus voltants havien sigut el lloc dels enfrontaments des de juny i fins a mitjans d'agost, el terme \xc2\xabBatalla de Bak\xc3\xba\xc2\xbb es refereix a les operacions del 26 d'agost fins al 14 de setembre._NEWLINE_El 26 d'agost, l'ex\xc3\xa8rcit isl\xc3\xa0mic otom\xc3\xa0 del Caucas va llan\xc3\xa7ar el seu principal atac contra les posicions de la Porta del Llop (en \xc3\xa0zeri: Qurd qap\xc4\xb1s\xc4\xb1). Malgrat l'escassetat d'artilleria, les tropes brit\xc3\xa0niques i de Bak\xc3\xba van mantenir les posicions contra l'ex\xc3\xa8rcit del Caucas. Despr\xc3\xa9s de l'assalt principal, les forces otomanes tamb\xc3\xa9 van atacar el tur\xc3\xb3 Bin\xc9\x99q\xc9\x99di, m\xc3\xa9s al nord, per\xc3\xb2 tamb\xc3\xa9 van fracassar. Despr\xc3\xa9s d'aquests atacs, es van enviar refor\xc3\xa7os a l'estaci\xc3\xb3 de Bil\xc9\x99c\xc9\x99ri, des d'on tenien els turons cap al nord. No obstant aix\xc3\xb2, davant l'augment del foc d'artilleria contra les forces otomanes, es van retirar fins a la l\xc3\xadnia del ferrocarril._NEWLINE_Durant el per\xc3\xadode compr\xc3\xa8s entre el 28 i el 29 d'agost, les forces otomanes van bombardejar fortament la ciutat i van atacar la posici\xc3\xb3 del tur\xc3\xb3 Bin\xc9\x99q\xc9\x99di. 500 soldats otomans van ocupar el tur\xc3\xb3 despr\xc3\xa9s d'una c\xc3\xa0rrega, per\xc3\xb2 van ser rebutjats amb l'ajuda d'artilleria. No obstant aix\xc3\xb2, les tropes brit\xc3\xa0niques, amb inferioritat de forces, es van veure obligades a retirar-se cap a posicions m\xc3\xa9s al sud._NEWLINE_Del 29 d'agost a l'1 de setembre, les forces otomanes van aconseguir capturar les posicions del tur\xc3\xb3 Bin\xc9\x99q\xc9\x99di i Diga. Diverses unitats de la coalici\xc3\xb3 van ser derrotades, i les p\xc3\xa8rdues van ser fortes. En aquest punt, les tropes dels Aliats es van retirar fins a la posici\xc3\xb3 de l'altipl\xc3\xa0 que formava els turons que envoltaven Bak\xc3\xba. No obstant aix\xc3\xb2, les p\xc3\xa8rdues otomanes van ser tan grans que M\xc3\xbcrsel Bey no va poder continuar la seva ofensiva immediatament. Aix\xc3\xb2 va donar a l'Ex\xc3\xa8rcit de Bak\xc3\xba un temps inestimable per a reorganitzar-se. Davant d'una situaci\xc3\xb3 cada vegada m\xc3\xa9s empitjorant, Dunsterville va organitzar l'1 de setembre una trobada amb els dictadors de la C\xc3\xa0spia Central. Els va dir que no estava disposat a arriscar m\xc3\xa9s vides brit\xc3\xa0niques i va suggerir la seva retirada. No obstant aix\xc3\xb2, els dictadors van protestar que lluitarien fins al final, i que els brit\xc3\xa0nics nom\xc3\xa9s havien de retirar-se quan ho fes l'Ex\xc3\xa8rcit de Bak\xc3\xba. Dunsterville va decidir quedar-se fins que la situaci\xc3\xb3 es torn\xc3\xa9s insostenible. Mentrestant, Bicherakhov va capturar Makhatxkal\xc3\xa0, que li va permetre enviar ajuda a Bak\xc3\xba. Els refor\xc3\xa7os de 600 homes de la seva for\xc3\xa7a, inclosos els cosacs, van aixecar la moral._NEWLINE_De l'1 al 3 de setembre, les forces otomanes no van atacar. Durant aquest per\xc3\xadode, l'Ex\xc3\xa8rcit de Bak\xc3\xba es va preparar i va enviar constantment patrulles d'avi\xc3\xb3. En el seu diari, Dunsterville va informar de les atrocitats contra la poblaci\xc3\xb3 musulmana perpetrada pels militants armenis. El 12 de setembre, un oficial \xc3\xa0rab de la 10a divisi\xc3\xb3 otomana va desertar i va donar informaci\xc3\xb3 que suggeria que l'assalt principal es produiria el 14 de setembre._NEWLINE_La nit del 13 al 14 de setembre, les forces otomanes van comen\xc3\xa7ar els seus atacs. Les forces otomanes gaireb\xc3\xa9 van ocupar la estrat\xc3\xa8gica Porta del Llop, a l'oest de Bak\xc3\xba, d'on es podia veure tot el camp de batalla. No obstant aix\xc3\xb2, el seu avan\xc3\xa7 es va aturar per un contraatac. Els combats van continuar durant la resta del dia, i la situaci\xc3\xb3 es va tornar sense remei. A la nit del 14 de setembre, les restes de l'Ex\xc3\xa8rcit de Bak\xc3\xba i de la Dunsterforce van evacuar la ciutat d'Anzali._NEWLINE_El 30 d'octubre, l'Imperi Otom\xc3\xa0 va signar l'Armistici de Mudros, i les forces otomanes van ser obligades a abandonar la ciutat.\n_START_SECTION_\nConseq\xc3\xbc\xc3\xa8ncies\n_START_PARAGRAPH_\nLes p\xc3\xa8rdues brit\xc3\xa0niques en la batalla van ser de 200 soldats i oficials morts, desapareguts o ferits. M\xc3\xbcrsel Bey va admetre p\xc3\xa8rdues otomanes d'uns 2.000 homes. Entre els civils, les v\xc3\xadctimes de la comunitat arm\xc3\xa8nia de 80.000 persones de Bak\xc3\xba van ser entre 9.000 i 10.000, aproximadament igual a la quantitat d'\xc3\xa0zeris massacrats pels armenis i bolxevics durant els dies de mar\xc3\xa7. En total, fins a 20.000 armenis van ser assassinats o deportats._NEWLINE_Finalment, la capital de l'Azerbaidjan es va traslladar de Gandja cap a Bak\xc3\xba. No obstant aix\xc3\xb2, despr\xc3\xa9s de l'Armistici de Mudros del 30 d'octubre entre el Regne Unit i l'Imperi Otom\xc3\xa0, les tropes otomanes van ser substitu\xc3\xafdes per les forces de la Triple Entesa. Encap\xc3\xa7alats pel general William M. Thomson, les tropes brit\xc3\xa0niques de 5.000 soldats, incloses les parts de la Dunsterforce, van arribar a Bak\xc3\xba el 17 de novembre, i va ser implementada la llei marcial a la capital de la Rep\xc3\xbablica Democr\xc3\xa0tica d'Azerbaidjan fins que \xc2\xabel poder civil fos prou fort com per alliberar les forces la responsabilitat de mantenir l'ordre p\xc3\xbablic\xc2\xbb._NEWLINE_Tbilisi no va rebre res de petroli dels camps petroliers de Bak\xc3\xba abans que els otomans i els alemanys signessin l'armistici. El 16 de novembre, Nuri i M\xc3\xbcrsel Bey van ser expulsats de Bak\xc3\xba i un general brit\xc3\xa0nic va entrar a la ciutat, encap\xc3\xa7alat per una de les naus que havia evacuat la nit del 14 de setembre._NEWLINE_Es va establir un monument a Bak\xc3\xba als soldats otomans que van morir en combat. Tamb\xc3\xa9 hi ha un monument als soldats brit\xc3\xa0nics a Bak\xc3\xba."